SKRIFTLIG FORESPØRGSEL E-2088/00

af Gorka Knörr Borràs (Verts/ALE) til Kommissionen

(28. juni 2000)

Om: Handicappede og flyrejser

Fællesskabet kan i medfør af EF-traktatens artikel 13 træffe foranstaltninger til at bekæmpe forskelsbehandling. Den pakke foranstaltninger på dette område, som Kommissionen vedtog den 25. november 1999, omfatter ingen konkrete foranstaltninger til bekæmpelse af den forskelsbehandling, handicappede er udsat for i forbindelse med flyrejser. Det samme gælder for Rådets forslag til afgørelse om Fællesskabets handlingsprogram for bekæmpelse af forskelsbehandling (2001-2006) KOM/99/0567. I Kommissionens meddelelse På vej mod et Europa uden barrierer for handicappede (KOM 2000/284) behandles dette spørgsmål kort. Kommissionen erkender, at lufthavnene i dag ikke råder over de nødvendige faciliteter eller yder den nødvendige service, samt at handicappede ofte nægtes adgang til denne transportform. Kommissionen vil overveje, hvilke foranstaltninger der skal til som led i den politik, den agter at fastlægge vedrørende flypassagerers rettigheder, herunder fremme af god praksis.

Hvilke konkrete foranstaltninger agter Kommissionen at træffe i den forbindelse? Finder Kommissionen ikke, at der på EU-plan er et enormt lovmæssigt tomrum på dette område? Hvilke projekter med henblik på at lette handicappedes adgang til at foretage flyrejser er ved at blive planlagt eller gennemført i Europa med støtte fra EU? Og kan Kommissionen oplyse, hvilke projekter der er gennemført som led i det femte rammeprogram for forskning (på området forskning vedrørende handicappede) med hensyn til flyrejser?

Svar afgivet på Kommissionens vegne af Loyola de Palacio

(13. september 2000)

Som det fremgår af meddelelsen På vej mod et Europa uden barrierer for handicappede, som det ærede medlem henviser til, vedtog Kommissionen den 21. juni 2000 en meddelelse om beskyttelse af

luftfartspassagerer i Den Europæiske Union(1) hvor den erkender, at der er behov for fremskridt, selv om lufttransport er længere fremme end andre transportmåder, hvad angår behandling af handicappede.

Kommissionen har derfor til hensigt at fremsætte lovforslag for at garantere denne type flypassagerer bestemte rettigheder som f.eks.: gratis bistand mellem fly og lufthavn, særlig opmærksomhed ved afvisning, forsinkelser eller annullering, fuldstændig dækning af udgifter, hvis rullestole mistes eller beskadiges. Den foreslår også, at de myndigheder, der beskæftiger sig med luftfartssikkerhed overvejer, hvordan man kan fastsætte objektive bestemmelser om adgang, så handicappede passagerer, som har angivet deres handicap og har en konfirmeret billet kan være sikker på at de kan flyve efter planen.

Da lovgivning ikke kan dække alt, og da en frivillig indsats ofte kan give bedre resultater, tilskynder Kommissionen samtidig luftfartsselskaberne og lufthavnene til at udvikle servicecharters med henblik på brugerne, som bl.a. indeholder udarbejdelse af en generel anvendelse af god praksis hvad angår behandling af handicappede passagerer.

Alle disse initiativer forudsætter selvfølgelig en omhyggelig forberedelse og Kommissionen har til hensigt at foretage passende høringer. Med henblik på dette har man har allerede etableret forbindelse med de europæiske organisationer, der repræsenterer handicappede passagerer.

Hvad angår lufttransportprojekter, der finansieres af Fællesskabet, deltager de specielle fonde, f.eks. Samhørighedsfonden eller budgetkontoen for transeuropæiske transportnet i udvidelsen og forbedringen af lufthavnsinfrastruktur. Selv om disse projekter ikke direkte vedrører handicappedes adgangsforhold skal de selvfølgelig være i overensstemmelse med gældende lov på området.

Hvad angår forskning indeholder temaprogrammet Livskvalitet og forvaltning af levende ressourcer i det femte rammeprogram en aktionslinje vedrørende forskning om personer med handicap, således at relevante forskningsprojekter kan indsendes hertil. Aktiviteter inden for informationssamfundsteknologier behandler adgang til informationsteknologiske net, produkter og tjenesteydelser for mennesker med særlige behov, herunder ældre og handicappede. Dette vedrører ikke direkte lufttransport, men kan indirekte støtte ældre og handicappede ved f.eks. at give oplysninger om adgang til lokale transportsystemer (Turtle-projektet).

(1) KOM(2000) 365 endelig udg.